Foto’s: Boeke uit gebrande UK-biblioteek gered‘n Aantal boeke het die brand oorleef. (Foto: Lerato Maduna/UCT) Vrywilligers het die afgelope naweek ingespring en waardevolle boeke, manuskripte en joernale uit die gebrande Jagger-biblioteek by die Universiteit van Kaapstad (UK) help verwyder. Dié historiese biblioteek is een van die geboue wat in die slag gebly het nadat ŉ brand op 18 April aan die voet van Tafelberg uitgebreek het en na die kampus versprei het. “Die UK wil al die vrywilligers wat op ons noodkreet gereageer het, hartlik bedank,” lui ŉ Twitter-plasing van die UK. Talle vrywilligers het sedert Vrydag by die universiteit aangemeld met kratte en bokse om dokumente uit die biblioteek se indrukwekkende Afrikastudies-versameling te red. Die UK se Kaplan-sentrum vir Joodse studies en navorsing het ook sy deure oopgemaak om talle boeke tydelik te huisves. “Baie dankie aan die Kaplan-sentrum-span vir die ruimte en ondersteuning wat julle in hierdie tyd aan ons gebied het.” Ondanks brandbestryders se pogings, het die Jagger-biblioteek steeds talle seldsame boeke, kalenders en kaartkatalogusse in die brand verloor. Maroela Media het vroeër berig dat meeste van die sowat 70 000 items in die biblioteek se drukversameling, die hele Afrikastudies-filmversameling, universiteitkalenders en manuskripte en argiewe wat in die biblioteek vir verwerking of digitalisering gehou is, deur die brand verwoes is.